CELEX: 32019D0971
Language: lt
Date: 2019-02-26 00:00:00
Title: 2019 m. vasario 26 d. Komisijos deleguotasis sprendimas (ES) 2019/971 dėl Europos Parlamento ir Tarybos reglamento (ES) 2018/1240 6 straipsnio 4 dalyje nurodytos saugios paskyros paslaugos, kuria prašytojams sudaroma galimybė pateikti papildomos informacijos arba dokumentus, reikalavimų apibrėžties (Tekstas svarbus EEE.)

13.6.2019   
               
               
                  LT
               
               
                  Europos Sąjungos oficialusis leidinys
               
               
                  L 156/20
               
            
         KOMISIJOS DELEGUOTASIS SPRENDIMAS (ES) 2019/971
         2019 m. vasario 26 d.
         dėl Europos Parlamento ir Tarybos reglamento (ES) 2018/1240 6 straipsnio 4 dalyje nurodytos saugios paskyros paslaugos, kuria prašytojams sudaroma galimybė pateikti papildomos informacijos arba dokumentus, reikalavimų apibrėžties
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. rugsėjo 12 d. Europos Parlamento ir Tarybos reglamentą (ES) 2018/1240, kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 1077/2011, (ES) Nr. 515/2014, (ES) 2016/399, (ES) 2016/1624 ir (ES) 2017/2226 (1), ypač į 6 straipsnio 4 dalį,
         kadangi:
         
                     (1)
                  
                  
                     Reglamentu (ES) 2018/1240 sukurta Europos kelionių informacijos ir leidimų sistema (ETIAS), skirta trečiųjų šalių piliečiams, kuriems netaikomas reikalavimas turėti vizą kertant išorės sienas. Jame nustatytos kelionės leidimo išdavimo arba atsisakymo jį išduoti sąlygos ir procedūros;
                  
               
                     (2)
                  
                  
                     ETIAS nacionaliniai padaliniai, ETIAS prašymus tvarkantys rankiniu būdu, gali paprašyti, kad prašytojai pateiktų papildomos informacijos arba dokumentus. Šiuo sprendimu turėtų būti nustatytos sąlygos, kuriomis prašytojai, naudodamiesi specialia priemone, galėtų pateikti papildomos informacijos arba dokumentus;
                  
               
                     (3)
                  
                  
                     saugios paskyros paslauga turėtų būti prieinama specialioje viešoje interneto svetainėje ir mobiliųjų įrenginių programėlėje, taip pat per saugią nuorodą;
                  
               
                     (4)
                  
                  
                     saugios paskyros paslauga turėtų leisti patvirtinti prašytojo tapatybę ir užtikrinti saugią prieigą prie priemonės. Todėl būtina nustatyti tapatumo nustatymo, įskaitant unikalaus kodo suteikimo prašytojui, reikalavimus;
                  
               
                     (5)
                  
                  
                     taip pat būtina nustatyti papildomos informacijos arba dokumentų pateikimo procedūras ir saugios paskyros paslaugos išvesties duomenis;
                  
               
                     (6)
                  
                  
                     prašytojams turėtų būti sudarytos sąlygos bet kuriuo metu per 27 straipsnio 2 dalimi arba 44 straipsnio 3 dalimi skirtą laiką nuo prašymo pateikti papildomos informacijos arba dokumentus gavimo datos pateikti papildomos informacijos arba dokumentus. Prašytojams turėtų būti sudarytos sąlygos išsaugoti atliktus veiksmus ir vėl juos tęsti iki to nustatyto laiko. Praėjus tam laikui, prašymą ETIAS teikiantys asmenys turėtų netekti prieigos prie saugios paskyros paslaugos;
                  
               
                     (7)
                  
                  
                     turėtų būti nustatyti saugios paskyros paslaugos ryšio su ETIAS centrine sistema kanalai. Be to, turėtų būti nustatytas pranešimo formatas, standartai bei protokolai ir saugumo reikalavimai;
                  
               
                     (8)
                  
                  
                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvavo priimant Reglamentą (ES) 2017/2226 ir jis nėra jai privalomas ar taikomas. Vis dėlto, kadangi Reglamentas (ES) 2018/1240 grindžiamas Šengeno acquis, remdamasi to protokolo 4 straipsniu Danija 2018 m. gruodžio 21 d. pranešė apie savo sprendimą įgyvendinti Reglamentą (ES) 2018/1240 nacionalinėje teisėje;
                  
               
                     (9)
                  
                  
                     šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (2). todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;
                  
               
                     (10)
                  
                  
                     šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (3). Todėl Airija nedalyvauja priimant šį sprendimą ir jis nėra jai privalomas ar taikomas;
                  
               
                     (11)
                  
                  
                     Islandijos ir Norvegijos atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos Tarybos ir Islandijos Respublikos bei Norvegijos Karalystės susitarime dėl pastarųjų asociacijos įgyvendinant, taikant ir plėtojant Šengeno acquis (4), kurios patenka į Tarybos sprendimo 1999/437/EB (5) 1 straipsnio A punkte nurodytą sritį;
                  
               
                     (12)
                  
                  
                     Šveicarijos atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos ir Šveicarijos Konfederacijos susitarime dėl Šveicarijos Konfederacijos asociacijos įgyvendinant, taikant ir plėtojant Šengeno acquis (6), kurios patenka į Sprendimo 1999/437/EB 1 straipsnio A punkte nurodytą sritį, minėtą sprendimą taikant kartu su Tarybos sprendimo 2008/146/EB (7) 3 straipsniu;
                  
               
                     (13)
                  
                  
                     Lichtenšteino atžvilgiu šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės pasirašytame protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis (8), kurios patenka į Sprendimo 1999/437/EB 1 straipsnio A punkte nurodytą sritį, minėtą sprendimą taikant kartu su Tarybos sprendimo 2011/350/ES (9) 3 straipsniu;
                  
               
                     (14)
                  
                  
                     Europos duomenų apsaugos priežiūros pareigūnas, su kuriuo konsultuotasi 2019 m. sausio 28 d., savo nuomonę pateikė 2019 m. vasario 8 d.,
                  
               PRIĖMĖ ŠĮ SPRENDIMĄ:
         
            1 straipsnis
            Prieiga prie saugios paskyros paslaugos
            
               1.   Saugios paskyros paslauga galima naudotis:
               
                           (a)
                        
                        
                           Reglamento (ES) 2018/1240 16 straipsnyje nurodytoje specialioje viešoje interneto svetainėje;
                        
                     
                           (b)
                        
                        
                           Reglamento (ES) 2018/1240 16 straipsnyje nurodytoje mobiliųjų įrenginių programėlėje;
                        
                     
                           (c)
                        
                        
                           spustelėjus nuorodą, gautą naudojant Reglamento (ES) 2018/1240 6 straipsnio 2 dalies f punkte nurodytą ETIAS el. pašto paslaugą.
                        
                     
            
               2.   Saugios paskyros paslauga galima naudotis tol, kol:
               
                           (a)
                        
                        
                           nebus atliktas galutinis prašymus ETIAS teikiančių asmenų patvirtintos papildomos informacijos arba dokumentų pateikimo veiksmas arba
                        
                     
                           (b)
                        
                        
                           nepasibaigė Reglamento (ES) 2018/1240 27 straipsnio 2 dalyje nurodytas laikas, arba
                        
                     
                           (c)
                        
                        
                           nepasibaigė pagal Reglamento (ES) 2018/1240 44 straipsnį ETIAS nacionalinių padalinių nustatytas laikas.
                        
                     
         
         
            2 straipsnis
            Dvielementis tapatumo nustatymas prieigai prie saugios paskyros paslaugos gauti
            
               1.   Siekiant prisijungti prie saugios paskyros paslaugos taikomas dvielementis tapatumo nustatymas.
            
            
               2.   Atliekant pirmąjį tapatumo nustatymo veiksmą įvedami šie duomenys:
               
                           (a)
                        
                        
                           prašymo numeris;
                        
                     
                           (b)
                        
                        
                           kelionės dokumento numeris.
                        
                     
            
               3.   Jeigu prašytojas nepateikia prašymo numerio, atliekant pirmąjį tapatumo nustatymo veiksmą įvedami šie duomenys:
               
                           (a)
                        
                        
                           kelionės dokumento numeris;
                        
                     
                           (b)
                        
                        
                           kelionės dokumentą išdavusi šalis, kuri pasirenkama iš nustatyto sąrašo;
                        
                     
                           (c)
                        
                        
                           kelionės dokumento išdavimo ir galiojimo pabaigos datos ir
                        
                     
                           (d)
                        
                        
                           abiejų tėvų vardai.
                        
                     
            
               4.   Prašymo numeris turi būti toks pat, koks prašytojui teikiant prašymą suteiktas naudojantis ETIAS el. pašto paslauga. 2 arba 3 dalyje nurodyti kiti prašytojo pateikiami duomenys taip pat turi būti tokie patys, kokius prašytojas pateikė teikdamas prašymą.
            
            
               5.   Atliekant antrąjį tapatumo nustatymo veiksmą, į saugios paskyros paslaugos sistemą įvedamas unikalus kodas, kuriuo patvirtinamas tapatumas.
            
            
               6.   Pateikus 2 arba 3 dalyje nurodytą informaciją, automatiškai sugeneruojamas ir, naudojantis Reglamento (ES) 2018/1240 6 straipsnio 2 dalies f punkte nurodyta el. pašto paslauga, prašytojui nusiunčiamas 4 dalyje nurodytas unikalus kodas.
            
            
               7.   Unikalus kodas siunčiamas pateiktame prašyme nurodytu el. pašto adresu.
            
            
               8.   Unikalus kodas nustoja galioti po trumpo laiko. Jei siunčiamas naujas unikalus kodas, anksčiau tam pačiam prašytojui nusiųsti unikalūs kodai tampa negaliojančiais.
            
            
               9.   Unikalus kodas naudojamas tik vieną kartą.
            
         
         
            3 straipsnis
            Papildomos informacijos arba dokumentų pateikimas naudojantis saugios paskyros paslauga
            
               1.   Taikant Reglamento (ES) 2018/1240 27 straipsniu, prašymą ETIAS teikiantys asmenys teikdami papildomą informaciją arba dokumentus turi naudoti vieną iš šių formatų:
               
                           (a)
                        
                        
                           PDF (portatyvaus dokumento formatas);
                        
                     
                           (b)
                        
                        
                           JPEG (Jungtinė fotografijos ekspertų grupė) arba
                        
                     
                           (c)
                        
                        
                           PNG (portatyvi tinklo grafika).
                        
                     
            
               2.   Naudojantis saugios paskyros paslauga iš viso galima persiųsti ne daugiau kaip 20 rinkmenų, o bendras jų dydis neturi viršyti 50 MB.
            
            
               3.   Kol nepasibaigė pagal Reglamento (ES) 2018/1240 27 straipsnio 2 dalį skirtas laikas arba, jei taikomos to reglamento 44 straipsnio nuostatos, ETIAS nacionalinių padalinių skirtas laikas, prašymą ETIAS teikiantiems asmenims, kurie naudojasi saugios paskyros paslauga, sudaromos sąlygos išsaugoti atliktus papildomos informacijos arba dokumentų pateikimo veiksmus ir vėl juos tęsti. Saugios paskyros paslauga besinaudojantiems prašytojams sudaromos sąlygos aiškiai nurodyti, ar duomenų pateikimo veiksmas yra baigtas. Saugios paskyros paslauga besinaudojantiems prašytojams, prieš patvirtinant, kad duomenų pateikimo veiksmas yra baigtas, sudaromos sąlygos patikrinti, ar duomenys įkelti tinkamai.
            
            
               4.   Kol nepasibaigė pagal Reglamento (ES) 2018/1240 27 straipsnio 2 dalį skirtas laikas arba, jei taikomos to reglamento 44 straipsnio nuostatos, ETIAS nacionalinių padalinių skirtas laikas, prašytojams leidžiama ištrinti dokumentus, įkeltus dar prieš baigiantis nustatytam duomenų pateikimo laikui.
            
            
               5.   Prašytojų prašoma patvirtinti duomenų pateikimo veiksmą pažymint atitinkamą saugios paskyros paslaugos sistemos langelį.
            
         
         
            4 straipsnis
            Saugios paskyros paslaugos išvesties duomenys
            
               1.   Baigus teikti papildomą informaciją ir (arba) dokumentus:
               
                           (a)
                        
                        
                           papildoma informacija ir (arba) dokumentai turi būti skirti tik skaityti, o šalia turi būti nuoroda „pateikta“;
                        
                     
                           (b)
                        
                        
                           per ETIAS el. pašto paslaugą prašytojui atsiunčiamas el. pašto pranešimas, kuriuo patvirtinama, kad papildoma informacija ir (arba) dokumentai buvo pateikti, be to, nurodomi įkeltų dokumentų pavadinimai ir formatai, baigto duomenų pateikimo veiksmo laiko žyma ir pateiktų rinkmenų fiksuoto ilgio skaitinės ir raidinės reikšmės (maišos reikšmės), individualiai apibūdinančios duomenis.
                        
                     
            
               2.   Pateikę papildomą informaciją ir (arba) dokumentus prašytojai praranda prieigos prie saugios paskyros paslaugos teisę.
            
            
               3.   Saugios paskyros paslaugos sistemoje turi būti įdiegtas techninis sprendimas, kuriuo užtikrinama, kad visi prašymo byloje esantys dokumentai atitiktų į saugios paskyros paslaugos sistemą prašytojo įkeltus dokumentus.
            
         
         
            5 straipsnis
            Saugios paskyros paslaugos ryšys su ETIAS centrine sistema
            
               1.   ETIAS nacionaliniam padaliniui pateikus prašymą suteikti papildomos informacijos arba dokumentus, vadovaujantis Reglamento (ES) 2018/1240 27 arba 44 straipsniu saugios paskyros paslaugos sistemai nedelsiant nusiunčiamas ETIAS centrinės sistemos pranešimas apie tokį prašymą naudojantis Reglamento (ES) 2018/1240 6 straipsnio 2 dalies l punkte nurodyta saugia saityno paslauga.
            
            
               2.   Prašytojui pateikus papildomos informacijos arba dokumentus, saugios paskyros paslaugos sistema:
               
                           (a)
                        
                        
                           apskaičiuoja pateiktų rinkmenų maišos reikšmes ir,
                        
                     
                           (b)
                        
                        
                           naudodamasi saugia saityno paslauga, persiunčia papildomą informaciją arba dokumentus į ETIAS centrinę sistemą.
                        
                     
            
               3.   Naudojantis saugia saityno paslauga atliekamos reikiamos patikros siekiant užtikrinti dokumentų saugą ir saugumą prieš juos perduodant ETIAS centrinei sistemai.
            
            
               4.   Vadovaujantis Reglamento (ES) 2018/1240 27 straipsnio 9 dalimi ir 44 straipsnio 3 dalimi, papildoma informacija ir (arba) dokumentai užregistruojami ir laikomi ETIAS centrinėje sistemoje saugomoje prašymo byloje.
            
         
         
            6 straipsnis
            Pranešimo formatas, standartai ir protokolai
            Pranešimo formatas ir taikytini protokolai įtraukiami į Reglamento (ES) 2018/1240 73 straipsnio 3 dalyje nurodytas technines specifikacijas.
         
         
            7 straipsnis
            Konkretūs saugumo aspektai
            
               1.   Saugios paskyros paslauga suprojektuojama ir įgyvendinama taip, kad būtų užkirstas kelias neteisėtai prieigai prie jos. Šiuo tikslu bandymų prisijungti prie saugios paskyros paslaugos, naudojantis tuo pačiu kelionės dokumentu, prašymo numeriu arba unikaliu kodu, skaičius yra ribotas. Saugios paskyros paslauga apima ir priemones, kuriomis siekiama apsisaugoti nuo ne žmogaus atliekamų veiksmų.
            
            
               2.   Saugios paskyros paslauga taip pat apima seanso sustabdymo priemones, taikomas, kai keletą minučių neatliekama jokių veiksmų.
            
            
               3.   Papildomi tvarkomų duomenų konfidencialumo, vientisumo ir prieinamumo aspektai aprašomi techninėse specifikacijose, nurodytose Reglamento (ES) 2018/1240 73 straipsnio 3 dalyje.
            
         
         
            8 straipsnis
            Registracijos žurnalai
            
               1.   Turi būti saugomi saugios paskyros paslaugos veiklos registracijos žurnalai, kuriuose pateikiama tokia informacija:
               
                           (a)
                        
                        
                           tapatumo nustatymo duomenys, įskaitant tai, ar tapatumo nustatymas buvo sėkmingas, ar ne;
                        
                     
                           (b)
                        
                        
                           unikalaus kodo atsiuntimo data ir laikas;
                        
                     
                           (c)
                        
                        
                           prisijungimo data ir laikas;
                        
                     
                           (d)
                        
                        
                           įkeltų dokumentų skaičius;
                        
                     
                           (e)
                        
                        
                           dokumento saugos ir saugumo patikros duomenų.
                        
                     
            
               2.   Be to, saugomi šie dokumentų įrašai:
               
                           (a)
                        
                        
                           įkelto (-ų) dokumento (-ų) data ir laikas;
                        
                     
                           (b)
                        
                        
                           dokumento (-ų) pavadinimas;
                        
                     
                           (c)
                        
                        
                           dokumento (-ų) dydis;
                        
                     
                           (d)
                        
                        
                           įkeltų dokumentų maišos reikšmės.
                        
                     
            
               3.   Saugios paskyros paslaugos sistemos veiklos ir dokumentų registracijos žurnalai nukopijuojami į centrinę sistemą. Jie saugomi ne ilgiau kaip vienus metus nuo prašymo bylos saugojimo laikotarpio pabaigos, nebent jie reikalingi jau pradėtai stebėsenai atlikti. Po tos datos jie automatiškai ištrinami.
               Minėti žurnalai gali būti naudojami tik Reglamento (ES) 2018/1240 69 straipsnio 4 dalyje nustatytais tikslais.
            
         
         
            9 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. vasario 26 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 236, 2018 9 19, p. 1.
         
         
            (2)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).
         
            (3)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).
         
            (4)  OL L 176, 1999 7 10, p. 36.
         
         
            (5)  1999 m. gegužės 17 d. Tarybos sprendimas 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis (OL L 176, 1999 7 10, p. 31).
         
            (6)  OL L 53, 2008 2 27, p. 52.
         
         
            (7)  2008 m. sausio 28 d. Tarybos sprendimas 2008/146/EB dėl Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos bendrijos vardu (OL L 53, 2008 2 27, p. 1).
         
            (8)  OL L 160, 2011 6 18, p. 21.
         
         
            (9)  2011 m. kovo 7 d. Tarybos sprendimas 2011/350/ES dėl Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolo dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis sudarymo Europos Sąjungos vardu, kiek tai susiję su patikrinimų prie vidaus sienų panaikinimu ir asmenų judėjimu (OL L 160, 2011 6 18, p. 19).